擬古
作者：呂本中
朝代：宋

paragraphs: 西鄰有佳人，開户納明月。
月照衣上纓，同心爲誰結。
此結今幾時，未解心已折。
隔林聞搗練，起坐更嗚噎。
情人在萬里，我獨音問缺。
不聞行路難，但見思歸切。
年来契闊久，烈士或喪節。
如何空牀居，初未見短闕。
胡馬與越鳥，本自無離别。
草搖新霜白，秋送池中竭。
君心有斷絕，妾恨無盈歇。